b'\n_START_ARTICLE_\nJulius Kaupas (1890)\n_START_SECTION_\nBiografija\n_START_PARAGRAPH_\nMok\xc4\x97si Ramygalos pradin\xc4\x97je mokykloje, v\xc4\x97liau t\xc4\x99s\xc4\x97 mokslus Liepojos gimnazijoje, bet 1906\xc2\xa0m. u\xc5\xbe revoliucinius ry\xc5\xa1ius i\xc5\xa1 jos atleistas. 1909\xc2\xa0m. baig\xc4\x97 \xe2\x80\x9eSaul\xc4\x97s\xe2\x80\x9c kursus Kaune._NEWLINE_Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 gyveno Rusijoje, 1911\xc2\xa0m. i\xc5\xa1vyko \xc4\xaf JAV, kur nuo 1892\xc2\xa0m. gyveno, kunigavo ir JAV lietuvi\xc5\xb3 bendruomeniniame gyvenime veik\xc4\x97 jo brolis Antanas Kaupas ir sesuo Marija Kazimiera Kaupait\xc4\x97._NEWLINE_1911\xe2\x80\x931914\xc2\xa0m. Valparaiso universitete studijavo chemij\xc4\x85 ir gamtos mokslus. 1914\xe2\x80\x931919\xc2\xa0m. studijavo sociologijos mokslus Va\xc5\xa1ingtono kataliki\xc5\xa1kajame universitete ir Fordhamo universitete Niujorke. Tuo pat metu redagavo lietuvi\xc5\xa1kus leidinius \xe2\x80\x9eMoksleivis\xe2\x80\x9c, \xe2\x80\x9eDraugas\xe2\x80\x9c, \xe2\x80\x9eGarsas\xe2\x80\x9c.  1919\xc2\xa0m. gr\xc4\xaf\xc5\xbeo \xc4\xaf Lietuv\xc4\x85._NEWLINE_1920\xc2\xa0m. gegu\xc5\xbe\xc4\x97s 15 d.\xc2\xa0\xe2\x80\x93 1922\xc2\xa0m. lapkri\xc4\x8dio 13 d. Steigiamojo Seimo atstovas, i\xc5\xa1rinktas II (Kauno) rinkim\xc5\xb3 apygardoje. Priklaus\xc4\x97 Lietuvos \xc5\xabkinink\xc5\xb3 s\xc4\x85jungos frakcijai, \xc4\xaf\xc4\x97jusiai \xc4\xaf Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos blok\xc4\x85._NEWLINE_1922\xc2\xa0m. sausio 19 d. i\xc5\xa1rinktas \xc4\xaf Tarptautinio banko valdyb\xc4\x85. Nuo 1922 m. rugs\xc4\x97jo 28 d. Lietuvos banko direktorius, v\xc4\x97liau, iki 1940\xc2\xa0m. bir\xc5\xbeelio 17 d. Lietuvos banko Kauno skyriaus direktorius.'